CELEX: 32013R0711
Language: el
Date: 2013-07-24 00:00:00
Title: Εκτελεστικός κανονισμός (ΕΕ) αριθ. 711/2013 της Επιτροπής, της 24ης Ιουλίου 2013 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

25.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 200/16
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 711/2013 ΤΗΣ ΕΠΙΤΡΟΠΉΣ
   της 24ης Ιουλίου 2013
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ομοιόμορφη εφαρμογή της συνδυασμένης ονοματολογίας που επισυνάπτεται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα σχετικά με την κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1)του πίνακα που παρατίθεται στο παράρτημα του παρόντος κανονισμού πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο, οι δεσμευτικές δασμολογικές πληροφορίες οι οποίες εκδίδονται από τις τελωνειακές αρχές των κρατών μελών σχετικά με την κατάταξη εμπορευμάτων στη συνδυασμένη ονοματολογία και δεν είναι σύμφωνες με το δίκαιο που καθορίζει ο παρών κανονισμός να μπορούν να συνεχίσουν να αποτελούν αντικείμενο επίκλησης από τον κάτοχό τους επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Οι δεσμευτικές δασμολογικές πληροφορίες, που εκδίδουν οι τελωνειακές αρχές των κρατών μελών και που δεν είναι σύμφωνες με τον παρόντα κανονισμό, μπορούν να συνεχίσουν να χρησιμοποιούνται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιουλίου 2013.
      
         
            Για την Επιτροπή, εξ ονόματος του Προέδρου,
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Μη συναρμολογημένη φιγούρα-παιχνίδι από πλαστική ύλη, ύψους περίπου 4,5 cm, αποτελούμενη από δύο μέρη. Παρουσιάζεται σε πλαστικό δοχείο που έχει τη μορφή αυγού και αποτελείται από δύο διαχωριζόμενα ημίσεα τα οποία εφαρμόζουν σφικτά το ένα με το άλλο στα άκρα.
                  Η φιγούρα έχει ανθρωποειδή ανδρικά χαρακτηριστικά. Δεν περιλαμβάνει κινητά μέρη ή αφαιρούμενα ενδύματα και στέκεται χωρίς στήριγμα.
                  Η φιγούρα παριστάνει έναν μάγο από μια σειρά βιβλίων εικονογραφημένων ιστοριών και αποτελεί μέρος συλλογής μαζί με άλλους χαρακτήρες της ίδιας σειράς εικονογραφημένων ιστοριών.
               
               
                  9503 00 95
               
               
                  Η κατάταξη καθορίζεται τους Γενικούς Κανόνες 1, 2α), 5β) και 6 για την ερμηνεία της Συνδυασμένης Ονοματολογίας και από το κείμενο των κωδικών 9503 00 και 9503 00 95 της ΣΟ.
                  Η κατάταξη στον κωδικό ΣΟ 9503 00 21 ως κούκλα αποκλείεται διότι το προϊόν δεν είναι κούκλα. Μια κούκλα είναι ομοίωμα ανθρώπου αρσενικού ή θηλυκού γένους, συνήθως μωρού, ή μικρού κοριτσιού ή αγοριού, ή μοντέλου επιδείξεων μόδας. Οι μικρές άκαμπτες φιγούρες που στέκονται στη θέση τους χωρίς στήριγμα δεν θεωρούνται κούκλες.
                  Η κατάταξη στον κωδικό ΣΟ 9503 00 49 ως παιχνίδι που αναπαριστά ζώο ή μη ανθρώπινη ύπαρξη, μη παραγεμισμένο, αποκλείεται επίσης, διότι τα αντικειμενικά χαρακτηριστικά του χαρακτήρα που αναπαριστά η φιγούρα είναι ανδρικά· δεν έχει χαρακτηριστικά ζώου ή μη ανθρώπινης ύπαρξης.
                  Πρόκειται για ανθρωποειδή φιγούρα που αναπαριστά έναν από τους χαρακτήρες μιας σειράς εικονογραφημένων ιστοριών (βλέπε επίσης Επεξηγηματικές Σημειώσεις της Συνδυασμένης Ονοματολογίας για τους κωδικούς ΣΟ 9503 00 81 έως 9503 00 99). Συνεπώς, η φιγούρα θα πρέπει να καταταχθεί στον κωδικό ΣΟ 9503 00 95, ως άλλο παιχνίδι από πλαστική ύλη.